การเมืองเดือด-หวั่นเศรษฐกิจทรุด
การพยายามผลักดันร่าง พ.ร.บ.ปรองดอง ของรัฐบาล ไม่เพียงแต่ทำให้ภาวะการเมือง
3 มิ.ย. 2555

การพยายามผลักดันร่าง พ.ร.บ.ปรองดอง ของรัฐบาล ไม่เพียงแต่ทำให้ภาวะการเมือง
ของประเทศกลับมาสู่ความร้อนแรงอีกครั้ง แต่ยังส่งผลกระทบต่อเนื่องมาถึงเศรษฐกิจของไทยอย่างหลีกเลี่ยงไม่ได้ 
เมื่อนายกสมาคมไทยธุรกิจท่องเที่ยว (แอตตา) นายศิษฎิวัชร ชีวรัตนพร ออกมาเปิดเผยแล้วว่า ได้มีบริษัททัวร์ต่างประเทศจากสาธารณรัฐประชาชนจีน เกาหลี ญี่ปุ่น โทรศัพท์สอบถามสถานการณ์การเมืองของไทย เพื่อประเมินเหตุการณ์ก่อนตัดสินใจว่าจะขายแพ็กเกจทัวร์เส้นทางไทยต่อไปหรือไม่ ซึ่งหากการชุมนุมยังยืดเยื้อและเกิดเหตุความรุนแรงจนมีผู้เสียชีวิตอีกครั้ง ก็จะทำให้การท่องเที่ยวช่วงครึ่งปีหลังได้รับผลกระทบอย่างแน่นอน




 
ด้านผู้ประกอบการอย่าง นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) ก็เห็นสอดคล้องไปในทิศทางเดียวกันว่า ไทยหยุดการพัฒนามาหลายปี เพราะปัญหาการเมือง ส่งผลให้ไทยเสียโอกาสในหลายเรื่อง และการบริหารประเทศก็เสียจังหวะไป ครั้งนี้ก็เช่นกัน และจะกระทบกับความเชื่อมั่นโดยตรงแต่นักลงทุนก็อยู่ระหว่างการติดตามสถานการณ์อย่างใกล้ชิด 
ขณะที่กูรูเศรษฐกิจ นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ ให้ความเห็นว่า อดีตที่ผ่านมาไทยผ่านการเมืองมามาก นี่ไม่ใช่ครั้งแรก การเจริญเติบโตทางเศรษฐกิจปัจจุบัน และที่ผ่านมาไม่ว่าจะเกิดเหตุการณ์ใดมาจากภาคเอกชนเป็นหลัก เศรษฐกิจไปได้เพราะเอกชนมีความเข้มแข็ง และเอกชนก็ปรับตัวได้ดี นี่คือตัวขับเคลื่อนเศรษฐกิจ แต่แน่นอนว่าต้องมีอุตสาหกรรมบางกลุ่มได้รับผลกระทบบ้าง เช่น ภาคการท่องเที่ยว
สศค.ปรับตัวเลขเศรษฐกิจใหม่
อย่างไรก็ตาม ในเดือน มิ.ย.นี้ สำนักงานเศรษฐกิจการคลัง (สศค.) จะมีการปรับตัวเลขประมาณการขยายตัวทางเศรษฐกิจในปีนี้ใหม่ ซึ่งจะมากกว่าประมาณการเดิมที่คาดว่าจะเติบโตได้ 5.5% เนื่องจากทิศทางปัจจัยต่างๆ มีแนวโน้มที่ดีขึ้น ยกเว้นปัญหาการเมืองภายในประเทศ ที่เป็นประเด็นที่นอกเหนือปัจจัยพื้นฐานทางเศรษฐกิจ ขณะที่ปัจจัยภายนอกประเทศก็ไม่เลวร้ายไปมากกว่านี้ โดยเฉพาะปัญหาเศรษฐกิจยุโรปคาดว่าแย่ที่สุดจะขยายตัวติดลบ 0.9% มากกว่าที่ทุกฝ่ายประมาณการว่าจะติดลบ 0.3% ซึ่งมีผลทำให้การขยายตัวเศรษฐกิจลดลงประมาณ 1% แต่ยังขยายตัวได้ไม่น้อยกว่า 4% 
ธปท.รับมือวิกฤตยุโรป 
ด้านธนาคารแห่งประเทศไทย (ธปท.) เอง ก็ยังมีความกังวลกับปัญหาวิกฤตยุโรป โดยได้มีการจัดตั้งคณะอนุกรรมการรักษาเสถียรภาพระบบการเงินขึ้นมา และมีนายประสาร ไตรรัตน์วรกุล ผู้ว่าการ ธปท. เป็นประธาน เพื่อเตรียมรับมือกับปัญหาที่อาจเกิดขึ้น และได้ประเมินสถานการณ์ของปัญหายุโรปน่าจะเกิดขึ้นไว้หลายกรณี ทั้งในกรณีที่การแก้ปัญหาสำเร็จและความเสียหายอยู่ในวงจำกัด หรือกรณีที่การแก้ปัญหาได้สร้างผลกระทบรุนแรงไร้ขีดจำกัด จนไม่สามารถประเมินผลกระทบได้
ตลาดหุ้นร่วงแรง
สำหรับบรรยากาศการซื้อขายหุ้นวันที่ 1 มิ.ย. 2555 ตลาดหุ้นไทยรูดลงแรงมากเป็นอันดับ 2 ในเอเชีย เป็นรองเพียงไต้หวัน และดัชนีหุ้นปิดที่ 1,115.19 จุด ร่วงถึง 26.31 จุด หรือ 2.68% หลังจากนักลงทุนต่างชาติกลับขายหุ้นเป็นวันแรกแต่ยังคงซื้อตราสารหนี้มากถึง 8,017 ล้านบาท ส่วนค่าเงินบาทอ่อนตัวลงมาอยู่ที่ 31.89 บาทต่อเหรียญสหรัฐ แนวโน้มในสัปดาห์หน้าดัชนีหุ้นจะมีโอกาสต่ำกว่า 1,100 จุด และเงินบาทอาจจะอ่อนลงแถว 32 บาท ซึ่งได้รับผลกระทบจากวิกฤตหนี้ยุโรปและตัวเลขเศรษฐกิจที่อ่อนแอของสหรัฐอเมริกาและจีน มากกว่าการเมืองในประเทศ